b'\n_START_ARTICLE_\nMogens Skytte Christiansen\n_START_SECTION_\nUddannelse og tidlig karriere\n_START_PARAGRAPH_\nEfter endt uddannelse fra K\xc3\xb8benhavns Universitet arbejdede Skytte Christiansen p\xc3\xa5 Polyteknisk L\xc3\xa6reanstalt og derefter p\xc3\xa5 Landboh\xc3\xb8jskolen indtil han blev leder af Botanisk Centralbibliotek i 1952. Her koncentrerede han sig om sin forskning af lav (likener) og samlede eksemplarer fra hele Danmark, en stor del af Europa samt Gr\xc3\xb8nland. Han arbejdede tidligt med botaniker og likenolog Olaf Gall\xc3\xb8e og bidrog med sin samling som illustrationer til Gall\xc3\xb8es v\xc3\xa6rk Natural History of the Danish Lichens. Skytte Christiansen bidrog yderligere til Natural History of the Danish Lichens ved at redigere sidste bind (nummer 10) i 1972.\n_START_SECTION_\nSenere karriere\n_START_PARAGRAPH_\nI 1962 blev Mogens Skytte Christiansen lektor i plantesystematik og nomenklatur ved K\xc3\xb8benhavns Universitet. Samme \xc3\xa5r udgav han Flora i farver \xe2\x80\x93 en h\xc3\xa5ndbog med beskrivelser af voksested, blomstringstidspunkt, kendetegn og brug af alle almindelige vilde planter i Danmark illustreret af farveakvareller. Fra midten af 1970erne samarbejde han med F. Rose, U. S\xc3\xb8chting, K. Ramkaer og S. Svane p\xc3\xa5 at katalogisere likener i danske egne. Efter sin pension i 1988 tilbragte Skytte Christiansen en stor del af sin tid med at katalogisere sin enorme \xe2\x80\x93 og for dansk botanik \xe2\x80\x93 uvurderlige samling. Hans likenherbarium er doneret til Botanisk Museum i K\xc3\xb8benhavn.'